เงินบาทอ่อนค่าสุดในรอบ 16 ปี ทำให้ไทย ขาดดุลการค้า 5 แสนล้าน
ทำไมเราถึงยังขาดดุลการค้า ? ลงทุนแมนจะเล่าให้ฟัง
2 พ.ย. 2565

เงินบาทอ่อนค่าสุดในรอบ 16 ปี ทำให้ไทย ขาดดุลการค้า 5 แสนล้าน /โดย ลงทุนแมน
“583,424 ล้านบาท” คือ ตัวเลขการขาดดุลการค้าในรอบ 8 เดือนแรกของประเทศไทย ในปีนี้
โดยยังคาดการณ์กันว่าจนจบสิ้นปี ไทยก็ยังจะขาดดุลการค้า ซึ่งเรียกได้ว่า เป็นครั้งแรกในรอบ 7 ปี
ทั้ง ๆ ที่เงินบาทของเรา กำลังอ่อนค่าต่อดอลลาร์สหรัฐ ในรอบ 16 ปี ซึ่งน่าจะทำให้ภาคการส่งออกของไทยดีขึ้น
แต่ทำไมเราถึงยังขาดดุลการค้า ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ตั้งแต่ต้นปี เงินบาทอ่อนค่าลงจาก 33 บาท มาอยู่ที่ 38 บาท ต่อ 1 ดอลลาร์สหรัฐ คิดเป็นการอ่อนค่าลงมาแล้วถึง 15%
โดยปกติแล้ว การอ่อนค่าของเงิน จะเป็นผลดีต่อธุรกิจส่งออก เพราะประเทศคู่ค้าจะได้รับสินค้าปริมาณเท่าเดิม ในราคาที่ถูกลง
แต่เหตุผล ที่เรายังขาดดุลการค้า ก็เพราะว่าเราไม่ได้ซื้อขายกับแค่สหรัฐอเมริกา
โดยเรายังมีการส่งออกสินค้าไปอีกหลายประเทศ เช่น จีน ยุโรป ญี่ปุ่น และอีกหลายประเทศในทวีปเอเชีย
 
ดังนั้น เราจึงต้องดูว่าค่าเงินบาท เปลี่ยนแปลงไปมากน้อยขนาดไหน กับทุก ๆ สกุลเงินของประเทศคู่ค้าของเรา นอกเหนือจากสหรัฐอเมริกาด้วย
ตัวที่จะบอกเราได้ดีว่า ค่าเงินบาทของเรา แข็ง หรือ อ่อนแค่ไหน จะเรียกว่า “ดัชนีค่าเงินบาท” หรือ Nominal Effective Exchange Rate เรียกสั้น ๆ ว่า NEER
โดย NEER เป็นดัชนีที่เทียบค่าเงินบาท กับค่าเงินของประเทศคู่ค้าและคู่แข่ง แล้วนำมาเฉลี่ย โดยถ่วงน้ำหนักด้วยสัดส่วนการค้า
ตั้งแต่ต้นปี เราจะพบว่า ดัชนีค่าเงินบาทอ่อนค่าลงมาเพียง 0.67% เท่านั้น เท่ากับว่าการส่งออกของไทยไปยังประเทศอื่น ๆ นอกจากสหรัฐอเมริกานั้น แทบจะไม่ได้ต่างไปจากเดิมเลย
ประเด็นต่อมาคือ การอ่อนค่าลงของค่าเงินบาทนั้น ส่งผลทำให้ต้นทุนการนำเข้าสินค้าและบริการสูงขึ้น
8 เดือนแรกของปีนี้ มูลค่าการนำเข้าสินค้าของไทยนั้น มีมูลค่าราว 7,218,000 ล้านบาท มากกว่าทั้งปี 2563
โดยเป็นผลมาจากค่าใช้จ่าย ในการนำเข้าพลังงานเชื้อเพลิง ไม่ว่าจะเป็น น้ำมันดิบ น้ำมันสำเร็จรูป ก๊าซธรรมชาติ และถ่านหินปรับตัวสูงขึ้น จากสงครามระหว่างยูเครนและรัสเซีย
หากเราลองมาเทียบกับปีก่อน
8 เดือนแรกของปี 2564 
มูลค่าการนำเข้าพลังงาน 732,440 ล้านบาท
8 เดือนแรกของปี 2565 
มูลค่าการนำเข้าพลังงาน 1,507,434 ล้านบาท
จะเห็นได้ว่าเรานำเข้าน้ำมันแพงขึ้นเป็นเท่าตัว ภายในปีเดียว จนกินสัดส่วนการนำเข้า มากถึง 1 ใน 5 ของมูลค่าการนำเข้าสินค้าของไทยทั้งหมดในปีนี้
ทีนี้ เรามาดูกันว่า การขาดดุลการค้า จะส่งผลกระทบด้านลบ ต่อเศรษฐกิจของประเทศในภาพรวมหรือไม่ ?
ก็ต้องบอกว่า ดุลการค้าเป็นส่วนหนึ่ง ของดุลบัญชีเดินสะพัด หรือ Current Account ซึ่งเป็นดุลบัญชีที่แสดงรายรับและรายจ่ายของประเทศ
ดังนั้น ถ้าองค์ประกอบอื่นภายในดุลบัญชีเดินสะพัด ไม่ว่าจะเป็น
- ดุลบริการ
- รายได้จากการทำงานและการลงทุน
- รายได้จากเงินโอนและเงินบริจาค
รวม ๆ กันแล้ว ยังเป็นบวก สะท้อนให้เห็นว่า ภาคเศรษฐกิจจริงของเรา ยังคงมีเงินไหลเข้ามาในประเทศ
แต่ 8 เดือนแรกของปีนี้ ดุลบัญชีเดินสะพัดของประเทศไทย ยังขาดดุลสะสมอยู่ 640,000 ล้านบาท เพราะมูลค่าการนำเข้าพลังงานที่แพงขึ้น บวกกับการที่นักท่องเที่ยวยังไม่กลับมา
อีกทั้งดอกเบี้ยที่ยังคงอยู่ในระดับต่ำกว่า เมื่อเทียบกับประเทศอื่น ๆ เงินบาทของเราจึงมีความน่าสนใจลดลง
แต่ธนาคารแห่งประเทศไทย ก็ได้มองว่า อุตสาหกรรมท่องเที่ยวไทยกำลังฟื้นตัวแล้ว
ซึ่งจะทำให้มีเงินไหลกลับเข้ามา และค่าเงินบาทก็จะแข็งค่าขึ้น
สรุปแล้ว การที่เงินบาทอ่อนค่าต่อดอลลาร์สหรัฐ ส่งผลกระทบทำให้เราต้องนำเข้าพลังงานแพงขึ้น
แต่ในด้านการส่งออก เราแทบไม่ได้ผลประโยชน์อะไรเลย เพราะเงินของเรา อ่อนค่าต่อแค่ดอลลาร์สหรัฐเท่านั้น ในขณะที่หากเทียบกับสกุลเงินอื่น ๆ เราแทบไม่ได้อ่อนค่าต่อใครเลย
จึงทำให้ปีนี้ ประเทศไทยขาดดุลการค้ากว่า 583,424 ล้านบาท พร้อม ๆ กันกับที่ค่าเงินของเราอ่อนค่าต่อดอลลาร์สหรัฐมากที่สุด ในรอบ 16 ปี..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-